b"\n_START_ARTICLE_\nF\xc3\xa1mjin\n_START_SECTION_\nGeografia\n_START_PARAGRAPH_\nF\xc3\xa1mjin \xc3\xa9s a 9 km a l'oest d'\xc3\x98rav\xc3\xadk, que es troba a la costa est. La dist\xc3\xa0ncia de F\xc3\xa1mjin a Tv\xc3\xb8royri \xc3\xa9s de 16 km. La dist\xc3\xa0ncia de F\xc3\xa1mjin a V\xc3\xa1gur \xc3\xa9s de 29 km._NEWLINE_F\xc3\xa1mjin \xc3\xa9s, juntament amb Sumba, l'\xc3\xbanica poblaci\xc3\xb3 que hi ha a la costa occidental de Su\xc3\xb0uroy, bastant m\xc3\xa9s escarpada que la costa oriental. Es troba al capdevall d'una vall estreta envoltada de muntanyes, que s'obre a una petita badia amb platja. A l'est de F\xc3\xa1mjin, pujant el vessant, hi ha un altipl\xc3\xa0 on es troba el llac Kirkjuvatn (llac de l'Esgl\xc3\xa9sia), un dels m\xc3\xa9s grans de tota l'illa. Envoltant aquest altipl\xc3\xa0 hi ha les muntanyes m\xc3\xa9s altes i escarpades de Su\xc3\xb0uroy. El Gluggarnir (610 m) es troba al nord del poble, i el Borgarknappur (574 m) i el Borgin (570 m) al sud-est.\n_START_SECTION_\nHist\xc3\xb2ria\n_START_PARAGRAPH_\nF\xc3\xa1mjin surt per primer cop en una font escrita al Hundabr\xc3\xa6vi\xc3\xb0 (la Casta dels gossos), un document del segle XIV. L'esgl\xc3\xa9sia va ser constru\xc3\xafda en pedra segons el disseny de l'island\xc3\xa8s Gu\xc3\xb0brandur Sigur\xc3\xb0sson entre 1862 i 1876 i acull una pedra r\xc3\xbanica que \xc3\xa9s posterior a la reforma protestant. Es tracta d'una pe\xc3\xa7a important perqu\xc3\xa8 demostra que les runes es van fer servir fins ben entrat el segle XVI. _NEWLINE_El poble de F\xc3\xa1mjin \xc3\xa9s conegut per ser el lloc on el Merki\xc3\xb0, la bandera de les Illes F\xc3\xa8roe, va ser issat per primer cop el 22 de juny de 1919. La bandera feroesa va ser elaborada per Jens Oliver Lisberg i altres estudiants feroesos de Copenhaguen. Aquella mateixa bandera es pot veure exposada a l'esgl\xc3\xa9sia de F\xc3\xa1mjin._NEWLINE_El 25 de mar\xc3\xa7 de 2005 es va reunir a F\xc3\xa1mjin el ministre d'exteriors dan\xc3\xa8s, Per Stig M\xc3\xb8ller, i el primer ministre fero\xc3\xa8s, J\xc3\xb3annes Eidesgaard. D'aquella reuni\xc3\xb3 en va sorgir el Tractat de F\xc3\xa1mjin, que tenia com a objectiu augmentar la influ\xc3\xa8ncia feroesa en els afers de pol\xc3\xadtica exterior i seguretat que tinguessin relaci\xc3\xb3 amb l'arxip\xc3\xa8lag."